《雨中偶赋》
元代·李延兴

黯淡青林白雨飞，隔花莫恨湿春衣。恩沾草木生兼遂，声到松篁听转微。

谷口泉清舒药甲，岩隈风乱打柴扉。故园有屋多应漏，几日摊书晒夕晖。

作者简介：元末明初北平人，字继本。李士赡子，少以诗名。顺帝至正十七年进士，授太常奉礼，兼翰林检讨。元末兵乱，隐居不仕。河朔学者多从之，以师道尊于北方。入明，曾出典涞水、永清县学。有《一山文集》。